**УДК 347.965.4**

***Есбосын А.Б.***

Еуразия технологиялық университетінің аға оқытушысы,

заң ғылымдарының магистрі

(Қазақстан, Алматы)

***Esbosyn A.B.***

Eurasian Technological University,

master of laws, senior teacher

(Kazakhstan, Almaty)

**Қазіргі қоғамдағы адвокаттың рөлі**

**\***

**The role of the modern-day advocate**

**Аңдатпа**

*Бұл мақалада қазіргі заманғы адвокаттың рөлін қарастырады. Құқықтық жүйелердің күрделілігі мен қоғамдағы өзгерістерге байланысты, адвокаттың міндеттері тек сот процестерімен шектелмей, кеңес беру, және коммерциялық ұйымның байқаушы кеңесінің құрамына кіруші, дауды шешу үшін тиісті төреліктің төрешісі, сондай-ақ оқытушылық, ғылыми, тағы да басқа әлеуметтік әділеттілік мәселелерінде белсенді рөлдегі тұлға ретінде жаңа бағыттармен толықты. Адвокаттар клиенттердің құқықтарын қорғаумен қатар, әлеуметтік әділеттілік үшін күресіп, заңды реформаларға қатысады. Сонымен қатар, цифрлық трансформацияның ықпалымен, адвокаттар құқықтық процестерді цифрландыруды тиімді пайдаланып, заманауи технологияларды қолдану дағдыларын дамытуда. Бұл жұмыс адвокаттың қоғамдағы маңыздылығын және оның кәсіби қызметіндегі жаңа қырларын түсінуге арналған.*

**Түйін сөздер:** *Адвокаттық қызмет, адвокат, арбитраж, сот, оқытушы*

**Abstract**

*This article examines the role of the modern-day advocate. Due to the complexity of legal systems and societal changes, the responsibilities of an advocate have expanded beyond courtroom representation. Advocates now engage in advising, acting as serving on the supervisory boards of commercial organizations, fulfilling the role of arbitrators in dispute resolution, and taking an active role in teaching, research, and other social justice issues. In addition to protecting clients' rights, advocates also fight for social justice and participate in legal reforms. Furthermore, with the impact of digital transformation, advocates are increasingly utilizing legal process digitization and developing skills to apply modern technologies. This work aims to understand the importance of advocates in society and the new dimensions of their professional activities.*

**Key words:** *legal services, attorney, arbitration,court, teacher*

Бүгінгі таңда әлем қарқынды өзгеріп жатыр, ал қазіргі заманғы адвокаттың рөлі айтарлықтай өзгерді.

Дәстүрлі көзқараспен ол тек соттағы қорғаушы ретінде қарастырылса, қазіргі адвокат тек құқықтық мәселелер бойынша өкілдік ету ғана емес, сонымен қатар әділеттілік қамтамасыз ету, құқықтарды қорғау және өмірдің әртүрлі салаларында кеңес беру бойынша маңызды тұлға болып табылады.

Қазіргі заманғы адвокаттың міндеттері тек сотқа дейінгі тергеп-тексеру, сот тергеуімен шектелмейді, ол құқықтық мәселелер бойынша кеңесші, коммерциялық ұйымның байқаушы кеңесінің құрамының мүшесі, дауды шешу үшін тиісті төреліктің төрешісі, сондай-ақ оқытушылық, ғылыми немесе өзге де шығармашылық қызметпен айналысушы тұлға.

Заң шығарушы, атқарушы және сот билігі органдарында адвокаттардың мүдделерін ілгерілету және құқықтарын қорғау мақсатында адвокаттық қоғамдастық өкілдерінің қоғамдық кеңестердің, жұмыс органдарының, мемлекеттік органдар жанындағы комиссиялар мен өзге де құрылымдардың құрамына қатысуы қажет. Қазіргі уақытта белсенді және құрметті адвокаттар қазірдің өзінде мемлекеттік органдардың бірқатар құрылымдарына енгізілген және оларда адвокатураның мүдделерін сәтті ұсынады.

Республикалық адвокаттар алқасы(бұдан әрі - РАА) осындай адвокаттардың қызмет ету ережелерін әзірледі, олар өз кандидатураларын ұсыну тәртібін, адвокаттар қауымдастығының позициясын ұсынуды ұйымдастыруды, сондай-ақ РАА-мен өзара әрекеттесуді реттейді.[1]

Аталған әралуан түрлі салаларда жүрген белсенді адвокаттарды атап өту жөн деп санаймын:

Қазақстан Республикасы Президентінің 2022 жылғы 14 маусымдағы № 930 Жарлығымен «Қазақстан Республикасы Президентінің жанындағы Ұлттық құрылтайдың құрамы» бекітілген. Құрамында: Алматы облыстық адвокаттар алқасының адвокаты – Омарова Айман Мұратқызы;

Әділет органдары қызметінің мәселелері бойынша ҚР Әділет министрлігінің Қоғамдық кеңесінің құрамында: Астана қаласы адвокаттар алқасының адвокаты – Эдгар Алия Айдаровна;

ҚР Ішкі істер министрлігінің Ішкі істер органдары қызметінің мәселелері жөніндегі қоғамдық кеңесінің құрамында: РАА төрағасының орынбасары, Атырау облысы адвокаттар төралқасының адвокаты – Вранчев Игорь Олегович;

*(Аталған қоғамдық кеңес қызметінің мақсаттары қоғамдық маңызы бар мәселелер бойынша азаматтық қоғамның пікірін білдіру, ішкі істер органдары қызметінің тиімділігін арттыру, ішкі істер органдарын қылмыстық көріністерге және құқық бұзушылықтардың алдын алуға олардың тез және барабар ден қоюы, ішкі істер органдарының азаматтық қоғам институттарымен және халықпен үйлесімді өзара қарым-қатынастарын құруға жәрдемдесу бөлігінде оларды жетілдіру жөніндегі мемлекеттің құқықтық саясаты тұжырымдамасының ережелерін іске асыру болып табылады.)*

ҚР Ұлттық экономика министрлігінің Қоғамдық кеңесінің құрамында: Алматы қалалық адвокаттар алқасының адвокаты – Тюрейкина Елена Геннадьевна;

ҚР Жоғарғы Соты жанындағы ғылыми-консультативтік кеңесің құрамынды: Алматы қалалық адвокаттар алқасының адвокаты – Сулейменова Гульнар Жахановна;

*(Аталан Ғылыми-консультативтік кеңестің негізгі міндеттері: Жоғарғы Соттың нормативтік қаулылар қабылдау және сот практикасын түсіндіру жөніндегі қызметін ғылыми сүйемелдеу, соттардың құқық қолдану қызметін жетілдіру мәселелері бойынша ғылыми негізделген ұсыныстар мен ұсынымдар дайындау болып табылады.)*

ҚР Жоғары Сот Кеңесі құрамында: ҚР Жоғары Сот Кеңесінің мүшесі, Түркістан облыстық адвокаттар алқасының адвокаты – Әміртаев Сапар Әбдіраманұлы;

ҚР Жоғары Сот Кеңесі жанындағы Біліктілік комиссиясы құрамында: Солтүстік Қазақстан облысы адвокаттар алқасының адвокаты – Сизинцев Сергей Васильевич;

*(Жоғары Сот Кеңесі жанындағы Біліктілік комиссиясы судьялыққа кандидаттардан олардың білім деңгейін және оларды практикада қолдану қабілетін айқындау үшін біліктілік емтиханын қабылдауды жүзеге асырады.)*

ҚР Президенті жанындағы Адам құқықтары жөніндегі Комиссия құрамында: Республикалық адвокаттар алқасының төрағасы – Бикебаев Айдын Жолшыұлы;

ҚР Бәсекелестікті қорғау және дамыту агенттігінің Қоғамдық кеңесінің құрамында: ҚР Бәсекелестікті қорғау және дамыту агенттігінің Қоғамдық кеңесінің төрағасы, Республикалық адвокаттар алқасының төрағасы – Бикебаев Айдын Жолшыулы;

ҚР Президенті Әкімшілігі жанындағы Құқық қорғау және сот жүйелерін реформалау жөніндегі комиссияның жұмыс топтары құрамында: Астана қаласының адвокаттар алқасының адвокаты – Аленов Тельман Кудайбергенович;

ҚР Бас прокуратурасы жанындағы ведомствоаралық жұмыс тобының құрамында: Алматы қалалық адвокаттар алқасының адвокаты – Сулейменова Гульнар Жахановна бар.

Бұдан басқа, РАА Төралқасы құратын алқаның консультативтік-кеңесші органы ретінде Ғылыми-консультативтік кеңес болып табылады.

Ғылыми-консультативтік кеңес қызметінің мақсаты – адвокаттық қызметті жетілдіру мәселелері бойынша, сондай-ақ адвокаттық қызмет мәселелерін реттейтін ғылыми негізделген ұсыныстар, қорытындылар мен ұсынымдар әзірлеуде РАА қызметін сүйемелдеу, тәжірибе алмасу, қазақстандық заңнаманы дамытудың өзекті проблемаларын талдау.[2]

Аталған Ғылыми-консультативтік кеңестің құрамында ғылыми негізделген ұсыныстар, қорытындылар мен ұсынымдар әзірлеуде белсене атсалысып жүрген 25(жиырма бес) адвокат, оның ішінде Атырау облыстық адвокаттар алқасының адвокаты Хамитов Тлек Нурович те бар.

Қазақстан Республикасының «Адвокаттық қызмет және заң көмегі туралы» Заңының 33 бабы 11 бөлігіне сай адвокаттың Қазақстан Республикасы Жоғары Сот Кеңесінің және коммерциялық ұйымның байқаушы кеңесінің (директорлар кеңесінің) құрамына кіру, дауды шешу үшін тиісті төреліктің төрешісі болып сайлану немесе тағайындалу, сондай-ақ оқытушылық, ғылыми немесе шығармашылық қызметпен айналысу жағдайларынан басқа ретте, мемлекеттiк қызметте болуына және кәсіпкерлік қызметпен айналысуына, өзге де ақы төленетін лауазымда болуына тыйым салынады.[3]

Төрелік туралы Қазақстан Республикасының Заңы, егер Қазақстан Республикасының заңнамалық актілерінде өзгеше белгіленбесе, дау субъектілерінің мемлекет ішінде немесе оның шегінен тысқары жердегі тұрғылықты жеріне немесе орналасқан жеріне қарамастан, жеке және (немесе) заңды тұлғалардың қатысуымен болатын азаматтық-құқықтық қатынастардан туындаған, төрелік шешетін дауларға қатысты қолданылады.[4]

«Атамекен» Қазақстан Республикасы Ұлттық кәсіпкерлер палатасының

Арбитраж орталығында дауды шешу үшін тиісті төреліктің төрешісі болып: Алматы қалалық адвокаттар алқасының мүшесі, адвокат – Ахмедов Байрамалы Агабекович, Астана қаласының адвокаттар алқасының мүшесі, адвокат - Балтабай Марзия Аппасовна қызмет атқаруды.

Адвокат оқытушы ретінде. Адвокаттар оқу орындарында, әсіресе заң факультеттерінде дәріс оқып болашақ заңгерлерді даярлау процесіне қатысады. Олар өз тәжірибесі мен білімін студенттерге үйретіп, оларды кәсіби тұрғыда дамытады. Адвокаттық қызметпен айналысып жүрген тұлға нақты клиенттермен жұмыс істейді және құқықты практикалық түрде қолданады, нақты құқықтық істермен айналысады, клиенттердің мүдделерін сотта қорғайды, құқықтық құжаттарды рәсімдейді, жеке және заңды тұлғаларға құқықтық мәселелерді шешуге көмектеседі. Сондықтан, күнделікті атқарып жүрген қызметі туралы, тәжірибесімен бөлісе отырып заң факультеттерінде дәріс оқитын адвокаттың студенттерге берері мол деп нық сеніммен айта аламын. Адвокаттың тәжірибесі мен білімі келешек ұрпаққа заңды дұрыс қолдану және әділеттілік принциптерін сақтауда маңызды үлес қосады.

Қазіргі заманғы адвокаттың рөлі көпқырлы және үнемі өзгеріп отырады. Қазіргі заманның күрделі және цифрлық әлемінде олардың жаңа қиындықтарға және мүмкіндіктерге бейімделу қабілеті шешуші болып табылады.

Соңында қазіргі адвокат әділеттіліктің негізі болып қалады, маңызды құқықтық қызметтер көрсетіп, қоғамдағы құқықтарды қорғауға және әділдікті қамтамасыз етуге көмектеседі.

**Әдебиеттер тізімі:**

1. Мемлекеттік органдардағы өкілдер. (<https://advokatura.kz/advokaty-i-gosudarstvennye-organy>);
2. Ғылыми-консультативтік кеңес. (<https://advokatura.kz/naucno-konsul-tativnyj-sovet>)
3. Адвокаттық қызмет және заң көмегі туралы Қазақстан Республикасының Заңы 2018 жылғы 5 шілдедегі № 176-VІ ҚРЗ.
4. Төрелік туралы Қазақстан Республикасының Заңы 2016 жылғы 8 сәуірдегі № 488-V ҚРЗ.